Beatissime pater. – Alias prepositura ecclesie Aboensis, que inibi dignitas post pontificalem major existit, certo modo vacante sanctitas vestra de illa sic vacante Paulo Skeel, ipsius ecclesie archidiacono, apostolica auctoritate providit seu provideri mandavit ac secum ut una cum dicta prepositura, si illam pacifice assequeretur, archidiaconatum ejusdem ecclesie, quem etiam tunc obtinebat, ad annum a die habite ejusdem prepositure pacifice possessionis computandum, dumtaxat retinere valeat, dispensavit. Cum autem, pater sancte, dictus archidiaconatus per assecutionem prepositure predicte per eundem Paulum faciendam lapso anno predicto vacare speretur, supplicat humiliter sanctitati vestre devotus illius orator Iohannes Petri, clericus civitatis seu dioecesis Aboensis, quatenus sibi specialem gratiam facientes de dicto archidiaconatu, qui inibi dignitas non tamen major post pontificalem existit et cujus fructus etc. sex marcharum argenti puri secundum communem extimationem valorem annuum non excedunt, per assecutionem prepositure post annum hujusmodi ut premittitur vel alias quovismodo tunc seu in antea vacaverit, etiam si actu nunc quovis modo aut ex cujuscumque persona seu per liberam resignationem dicti Pauli vel cujusvis alterius de illo in Romana curia vel extra eam etiam coram notario publico et testibus sponte factam aut constitutionem Execrabilis vel assecutionem etc. vacet, etiam si devolutione affectus specialiter vel ex quavis causa in litteris exprimenda generaliter reservatus, curatus, etiam cura jurisdictionali electivus, litigiosus, cujus litis status etc. existat, eidem oratori providere seu providere mandare dignemini de gratia speciali, non obstantibus constitutionibus et ordinationibus apostolicis statutis etc. ceterisque contrariis quibuscumque cum clausulis oportunis. Fiat ut petitur. I. Et cum absolutione a censuris ad effectum etc.; et quod obstantie beneficiales oratoris habeantur pro expressis et exprimi possint, et cum clausula generalem reservationem importante ex quavis causa etiam dispositione exprimenda, et cum gratificatione oportuna pro oratore, quatenus illi locus sit, et cum derogatione quorumcumque statutorum et privilegiorum quomodolibet forsan contrariorum latissime exprimenda ad effectum, et quod premissorum omnium etiam qualitatis denominationis annexorum et fructuum augendo vel minuendo quantum opus fuerit ac cognominis tenorisque provisionis et dispensationis predictorum aliorumque necessariorum major et verior specificatio fieri possit in litteris. Fiat. I. Dat. Rome apud Sanctum Petrum quinto decimo kalend. decembris anno secundo.